શ્રી નીલકંઠવર્ણી એટલે એક સ્વયં તપોમૂર્તિ, જેમના નિત્ય સ્મરણથી આજે પણ અસંખ્ય લોકો જીવનમાં સંયમ અને તપની પવિત્ર પ્રેરણા મેળવે છે. શ્રી નીલકંઠવર્ણી એટલે સાક્ષાત ધૈર્યમૂર્તિ, જેમના દર્શનથી આજે નિત્ય લાખો લોકો ધૈર્ય અને તિતિક્ષાની દ્રઢતા કેળવે છે. શ્રી નીલકંઠ એટલે સાક્ષાત શાંતિનો સ્ત્રોત, જેમના ચીંધેલા માર્ગે ચાલીને આજેય અસંખ્ય લોકો દિવ્ય શાશ્વત શાંતિનો અનુભવ કરે છે. શ્રી નીલકંઠ એટલે અનંત દિવ્ય સદગુણો અને પરમ સુખનું સર્વોપરી નિવાસસ્થાન, જેમના પર અભિષેક કરીને નિત્ય લાખો હરિભક્તો પવિત્ર સદગુણોથી સભર બનીને દિવ્ય સુખ પામવાની યાચના કરે છે. શ્રી નીલકંઠ એટલે કરુણાની ભાગીરથી, જેમણે આ ધરતી પર અવતરીને અસંખ્ય મુમુક્ષુઓના કલ્યાણ માટે કરુણાની ગંગા વહાવી અખિલ ભારતમાં વિચરણ કરીને સકળ ધરતીને તીર્થત્વ આપ્યું. શ્રી નીલકંઠ એટલે સર્વોપરી ઉપાસ્ય મૂર્તિ, જેમની ઉપાસના કરીને છેલ્લા ૨૦૦ વર્ષથી અસંખ્ય લોકો આત્યંતિક મુક્તિનો માર્ગ પામે છે અને જીવનની ધન્યતા અનુભવે છે.